b'\n_START_ARTICLE_\nMarija Bren\xc4\x8di\xc4\x8d Jelen\n_START_SECTION_\n\xc5\xbdivljenje\n_START_PARAGRAPH_\nMarija Bren\xc4\x8di\xc4\x8d - Jelen je rojena 28. januarja 1919 na Notranjskem v Podlipi pri Vrhniki o\xc4\x8detu Francu in materi Mariji rojeni Cankar, po doma\xc4\x8de pri "Gojerju". Po kon\xc4\x8dani ljudski \xc5\xa1oli v doma\xc4\x8dem kraju je bila v letih 1938-1939 gojenka banovinske Kmetijsko-gospodinjske \xc5\xa1ole na Mali Loki pri Trebnjem, ki so jo vodile \xc5\xa1olske sestre. Uredila je \xc5\xa1olsko spominsko glasilo Son\xc4\x8dni \xc5\xbear (1938-39).\n_START_SECTION_\nDru\xc5\xbeina\n_START_PARAGRAPH_\n5. novembra 1939 je bila poroka v malolo\xc5\xa1ki Ple\xc4\x8dnikovi kapeli. Poro\xc4\x8dil ju je stolni dekan, skladatelj Franc Kimovec. To je bila prva poroka v tej grajski kapeli. Marija je bila torej gojenka 10. letnika Banovinske kmetijsko-gospodinjske \xc5\xa1ole na Mali Loki._NEWLINE_Ob Marijinem slovesu z Vrhnike se je od nje poslovila vrhni\xc5\xa1ka fantovska dru\xc5\xbeba s posebno skupinsko razglednico. _NEWLINE_Po poroki na Mali Loki z drevesni\xc4\x8darjem Antonom Jelenom in od\xc5\xa1la na njegovo doma\xc4\x8dijo, h "Klem\xc5\xa1etu" v \xc5\xa0entilj pri Velenju blizu Velenja. Rodilo se jima je devet otrok: Hedvika (1940), Anton (1942), Janez (1944), Marija (1946), Florjan (1948), Franc (1950), Jo\xc5\xbe (1952), Bla\xc5\xbe (1955)in Ivanka (1958).\n_START_SECTION_\nSelitev\n_START_PARAGRAPH_\nMed vojno so nacisti\xc4\x8dni Nemci dru\xc5\xbeino selili; ko so pri\xc5\xa1li v Maribor, jih je nadaljnjega potovanja v Slavonsko Po\xc5\xbeego re\xc5\xa1il Josef Hummel, vojak z Dunaja:  prav tisti, ki je s kolegom pono\xc4\x8di ob pol dveh zjutraj pri\xc5\xa1el po njih z avtom; izposloval jim je na svojo odgovornost dovoljenje, da so se lahko \xc5\xa1e istega dne vrnili nazaj v doma\xc4\x8do vas.  \xc4\x8casa za hrepenenje po Podlipi v Arna\xc4\x8dah za Marijo torej ni bilo.  Takole je povedala \xc4\x8dasnikarki Kme\xc4\x8dkega glasa:_NEWLINE_\xc2\xbbVsak dan je bilo nekaj; vojska na Poljskem se je za\xc4\x8dela \xc5\xbee, ko sem bila v Mali Loki; potem si pa vsak dan nekaj pri\xc4\x8dakoval, se bal. Otroci so prihajali. \xc5\xa0tiridesetega leta je bila Hedvika majhna, dvain\xc5\xa1tiridesetega leta \xe2\x80\x93 neke nedelje v juliju \xe2\x80\x93 pa so Jelenove sredi no\xc4\x8di \xc5\xbee odpeljali v mestno kasarno v Mariboru. Re\xc5\xa1il jih je vojak \xe2\x80\x93 Dunaj\xc4\x8dan Josef Hummel. "Spoznali smo se takrat, ob pol dveh zjutraj leta 1942. Na njegov pogreb po vojni pa nisva smela iti.\xc2\xabTo tragi\xc4\x8dno zgodbo s sre\xc4\x8dnim koncem je pa sama takole opisala: _NEWLINE_Bum, bum, bum! je zaropotalo po leseni steni na\xc5\xa1e ko\xc4\x8dice. Jelen - Anton, Marie, Hedwig!\xc2\xab\xc2\xa0in spet: \xc2\xbbAuf machen! Auf!\xc2\xab\xc2\xa0_NEWLINE_\xc2\xbbPo radio so pri\xc5\xa1li,\xc2\xab\xc2\xa0je v polspanju tola\xc5\xbeil mo\xc5\xbe. Vedela sem: \xc2\xbbPo nas so pri\xc5\xa1li!\xc2\xab_NEWLINE_In ko je kon\xc4\x8dno mo\xc5\xbe, \xc5\xa1e ves zmeden, odprl ve\xc5\xbena vrata, se vrnil v spalnico in povedal: \xc2\xbbMamica, iti moramo!\xc2\xab\xc2\xa0sem planila tujcem naproti in zavpila:_NEWLINE_\xc2\xbb\xc4\x8ce moramo iti, bomo pa \xc5\xa1li! Pa bomo tudi nazaj pri\xc5\xa1li! Takrat boste pa vi \xc5\xa1li!\xc2\xab_NEWLINE_In nisem \xc4\x8dutila nobene \xc5\xbealosti, nisem kri\xc4\x8dala, ne zmerjala, \xc4\x8dutila sem le globoko \xc4\x8drtenje in odpor. Ko bi mogla uni\xc4\x8diti te nasilnike, ki nas preganjajo od doma!_NEWLINE__NEWLINE_In ta sovra\xc5\xbenik, ki je pri\xc5\xa1el po nas, da nas aretira in odpelje v Meljsko kasarno v Maribor in potlej naprej v Slavonsko Po\xc5\xbeego, je bil prijazen Dunaj\xc4\x8dan, Josef Hummel. Ta je v pisarni v Mariboru tako dolgo govoril za nas, da smo se vrnili domov. Nismo gledali na uro, kdaj je to bilo, a no\xc4\x8d za no\xc4\x8djo, leta in leta sem se prebujala nekaj minut pred poldrugo uro zjutraj. Nobene m\xc3\xb3re ne hudih sanj, le sunkovito prebujanje. Bdela sem do dveh in potlej spet zaspala, in nisem vedela, zakaj\xe2\x80\xa6'